[pic] | KOMISIJA EVROPSKIH SKUPNOSTI |

Bruselj, 23.8.2005

KOM(2005) 378 končno

2003/0282 (COD)

SPOROČILO KOMISIJE EVROPSKEMU PARLAMENTU v skladu z drugim pododstavkom člena 251(2) Pogodbe ES v zvezi s

skupnim stališčem Sveta o sprejetju Direktive Evropskega parlamenta in Sveta o baterijah in akumulatorjih in iztrošenih baterijah in akumulatorjih

2003/0282 (COD)

SPOROČILO KOMISIJE EVROPSKEMU PARLAMENTU v skladu z drugim pododstavkom člena 251(2) Pogodbe ES v zvezi s

skupnim stališčem Sveta o sprejetju Direktive Evropskega parlamenta in Sveta o baterijah in akumulatorjih in iztrošenih baterijah in akumulatorjih

1. OZADJE

Datum predložitve predloga Komisije EP in Svetu (COM(2003) 723 končno 2003/0282 (COD)): | 24. 11. 2003 |

Datum mnenja Evropskega ekonomsko-socialnega odbora: | 28. 4. 2004 |

Datum mnenja Odbora regij: | 22. 5. 2004 |

Datum mnenja Evropskega parlamenta ob prvi obravnavi: | 20. 4. 2004 |

Datum sprejetja skupnega stališča: | 18. 7. 2005 |

2. CILJ PREDLOGA KOMISIJE

Namen predloga Komisije za novo direktivo o baterijah in akumulatorjih je bil dvojen:

- cilj je vzpostaviti sistem zaprtega kroga za vse odpadne baterije in akumulatorje, da bi se izognili njihovemu sežiganju ali odlaganju na odlagališču. Na podlagi sistema zaprtega kroga bi vse baterije morali zbrati in reciklirati ter kovine ponovno uvesti v gospodarski cikel;

- postaviti minimalna pravila za delovanje nacionalnih shem zbiranja in recikliranja, da bi izboljšali pravilno delovanje notranjega trga in zagotovili enake pogoje za vse subjekte, vključene v življenjski krog baterij in akumulatorjev.

3. PRIPOMBE K SKUPNEMU STALIŠČU

3.1. Splošne pripombe

Komisija bi lahko sprejela večino sprememb, ki jih je Evropski parlament predlagal v prvi obravnavi. Te spremembe vsebujejo koristna tehnična pojasnila ali dodatke k predlaganim opredelitvam v predlogu Komisije. Komisija je zavrnila večino sprememb glede prepovedi snovi, ker je njena razširjena presoja vplivov pokazala, da bi predlagani „sistem zaprtega kroga“ imel enakovredno raven varovanja okolja pri nižjih stroških. Zlasti:

- Komisija je v celoti sprejela spremembe 4, 5, 11, 12, 14, 21, 24, 46, 47, 50, 51, 52, 56, 57, 58, 59, 60, 61, 62, 64, 78, 79, 80, 81, 103 in 112, skupno 26 sprememb.

- Komisija je sprejela 16 sprememb delno ali načelno. Komisija lahko načelno sprejme spremembe 10, 29 in 35, če bodo vsebovale novo formulacijo besedila in/ali bodo razjasnjene. Spremembe 16, 20, 22, 23, 27, 28, 40, 43, 44, 48, 53, 99 in 109 so bile sprejete delno.

- Komisija ni sprejela sprememb 1, 2, 6, 7, 8, 9, 18, 19, 25, 26, 30, 32, 33, 34, 36, 37, 38, 39, 41, 45, 49, 54, 55, 63, 65, 66, 67, 68, 69, 71, 72, 73, 74, 75, 76, 77, 85, 92, 95, 82, 100, 101, 108 in 120, skupno 44 sprememb.

Svet je večinoma upošteval parlamentarne spremembe in je naredil številne nadaljnje spremembe. Svet je menil, da bi bil predlagani sistem „zaprtega kroga“ v praksi težko dosegljiv in bi za države članice povzročil visoke stroške in administrativno obremenitev. Zato je Svet namesto dodatnega cilja zbiranja prenosnih kadmijevih baterij, ki bi zahtevalo spremljanje toka odpadkov, raje sprejel delno prepoved uporabe kadmija v prenosnih baterijah.

Komisija ohranja razširjeno presojo vplivov (glejte tudi izjavo Komisije v odstavku 4), vendar tudi sprejema, da so zdaj na voljo novi podatki, ki kažejo, da predlagani sistem „zaprtega kroga“ lahko sproži večjo administrativno obremenitev in višje stroške, kakor prvotno ocenjeno, t.j. več stroškov za države članice.

Zato Komisija lahko sprejme ukrepe, drugačne od predlaganih v prvotnem predlogu, pod pogojem, da je raven varstva okolja vsaj enakovredna predlogu Komisije, zlasti glede ciljev zbiranja in recikliranja.

Glede stopenj zbiranja Komisija odobrava povečanje dolgoročnega cilja zbiranja. Vendar bi lahko bil časovni okvir za doseganje 45-odstotne stopnje zbiranja (8 let po datumu prenosa) ambicioznejši.

Na podlagi prej navedenega Komisija lahko podpre skupno stališče v paketu.

3.2. Podrobne pripombe

3.2.1. Parlamentarne spremembe, ki jih je sprejela Komisija, ter so v celoti, delno ali načelno vključene v skupno stališče

Komisija je sprejela v celoti, delno ali načelno spremembe 4, 10, 11, 12, 14, 16, 20, 21, 23, 24, 28, 35, 40, 43, 44, 46, 51, 52, 53, 56, 57, 59-62, 64, 78, 79-81, 99, 109 in 112, ki jih je sprejel Evropski parlament v prvi obravnavi. So tudi v celoti, delno ali načelno vključene v skupno stališče Sveta.

Spremembi 4 in 52 spreminjata besedo „potrošnik“ v „končni uporabnik“. Komisija ju je v celoti sprejela. Vključeni sta tudi v uvodno izjavo 18 in naslov člena 17 skupnega stališča. Del spremembe 53, ki se nanaša na končne uporabnike, je sprejela tudi Komisija in je tudi delno vključena v člen 17(1) skupnega stališča.

Sprememba 10 pojasnjuje obseg direktive in jo je Komisija načelno sprejela. Vključena je v člen 2 skupnega stališča.

Spremembe 11, 12 in 14 vsebujejo koristna pojasnila za opredelitve pojmov „baterija“, „akumulator“ in „komplet baterij“, ki jih je Komisija v celoti sprejela. Vključene so v člen 3(1), (2) in (3) skupnega stališča.

Komisija je delno sprejela spremembo 16, ker je menila, da se gumbaste baterije lahko uporabljajo tudi kot rezervna oskrba z energijo. To je vključeno v člen 3(4) skupnega stališča.

Glede predlagane opredelitve pojma proizvajalca je Komisija delno sprejela spremembo 20. Komisija je predlagala naslednje formuliranje za člen 3(13)(b): „preprodaja baterije ali akumulatorje pod svojo lastno blagovno znamko pod pogojem, da se blagovna znamka proizvajalca nič več ne pojavlja na baterijah ali akumulatorjih“. Za spremembo v zvezi s pododstavkom (c) je Komisija predlagala naslednje formuliranje: „(..) na trg Skupnosti iz tretjih držav“. Opredelitev pojma proizvajalec, ki jo je predlagal Svet, je delno skladna s spremembo 20 v tem, da zajema vse baterije in akumulatorje, vključene v napravah. Svet je nadalje poenostavil opredelitev, da bi omogočil državam članicam, da opredelijo odgovornega proizvajalca na njihovem nacionalnem ozemlju, medtem ko se istočasno izognejo vprašanjem, povezanim z notranjim trgom.

Sprememba 21 dodaja opredelitev „distributer“, ki jo je Komisija v celoti sprejela. Vključena je v člen 3(13) skupnega stališča.

Komisija je sprejela prva dva dela spremembe 23, in sicer, da se člen 4 uporablja brez poseganja v Direktivo 2000/53/ES in omejitev teže za živosrebrne baterije in akumulatorje na 5 ppm, saj sta obe spremembi v skladu s predlogom Komisije. Svet je delno odobril to spremembo in tako sta v členu 4 skupnega stališča predvidena prepoved kadmija, z možnostjo izjem, in pregled.

Sprememba 24 podkrepi obveznost proizvajalcev, da povečajo okolju prijazno delovanje baterij in akumulatorjev in da države članice pospešijo raziskave na tem področju. Komisija jo je v celoti sprejela. Delno je vključena v člen 19(3)(a) in (d) skupnega stališča.

Komisija je delno sprejela spremembo 28, ki ponovno formulira zahteve za sheme zbiranja za prenosne baterije in akumulatorje. Komisija je menila, da je koristno dodati, da se baterije lahko zbirajo skupaj z električnimi in elektronskimi odpadki na podlagi shem, ki so bile vzpostavljene za izvajanje te direktive. Skupno stališče vsebuje to v členu 7(1)(c).

Komisija bi načelno soglašala za pristop, da bi morala sama direktiva v prilogi vzpostaviti seznam držav članic, ki lahko odstopajo od predlaganih ciljev recikliranja, kakor je bilo predlagano v spremembi 35.Svet je raje vzpostavil prehodni režim prek postopka komitologije (glejte člen 9(4)(a) skupnega stališča).

Komisija je sprejela popravek tipkarske napake v Uredbi 259/93/EGS v spremembi 40. Svet je vključil to skupaj z dodatkom besede „recikliranje“ v člen 12 skupnega stališča.

Glede spremembe 43 je Komisija sprejela novo formulacijo besedila glede recikliranja svinca in kadmija. Komisija je tudi odobrila nov odstavek, ki določa, da se minimalno učinkovitost recikliranja lahko prilagodi prek komitologije z vidika znanstvenega in tehničnega napredka. Ta sprememba je zajeta v členu 10 skupnega stališča.

Komisija je delno sprejela spremembo 44, in sicer nadomestilo besede „urediti“ z „zagotoviti“, kot tudi dodatek besede „zbiranje“ in „okoljsko“. Člen 13 skupnega stališča delno vključuje to spremembo z vključitvijo besede „zbiranje“.

Komisija je sprejela spremembo 46, ki določa, da baterije, ki so še vključene v druge proizvode, kot so avtomobili ali električna in elektronska oprema v trenutku, ko so navedeni proizvodi namenjeni za odpad, proizvajalci baterij postanejo odgovorni za nadaljnjo obdelavo baterij šele po njihovi odstranitvi iz drugih proizvodov. Cilj skupnega stališča Sveta je izognitev prekrivanju med različnimi finančnimi shemami in je zato usklajeno s ciljem te spremembe (glejte člen 13(2) skupnega stališča).

Sprememba 51 pojasnjuje, da mora biti udeležba v takih shemah odprta vsem gospodarskim subjektom na nediskriminacijskih temeljih, ter jo je Komisija sprejela. Cilj te spremembe je vključen v členu 7(2) skupnega stališča.

Komisija je sprejela spremembo 56, ki bo zavezovala države članice, da sprejmejo ustrezne ukrepe za spodbujanje končnih uporabnikov pri shemah zbiranja. To je vključeno v člen 17(1)(b) skupnega stališča.

Spremembe 57, 59, 60, 61, 62, 78, 79, 80 in 81 premestijo podrobne zahteve o označevanju iz Priloge II k direktivi na člen. Sprememba 59 tudi ukinja možnost Komisije, da spremeni zahteve o označevanju skladno s tehničnim napredkom na podlagi postopka komitologije. Sprememba 64 uvaja možnost Komisije, da podeljuje odstopanja od zahtev o označevanju na podlagi postopka komitologije. Komisija je sprejela vse te spremembe, ki so vključene v členu 18 in v Prilogi II k skupnemu stališču.

Komisija je delno sprejela spremembo 99, in sicer izbris 10 % odstopanja od zahtevka za recikliranje in možnost za ustvaritev tehničnih prilagoditev. To je vključeno v členu 10(1)(b) skupnega stališča.

Komisija je sprejela del spremembe 109, ki pojasnjuje, da je treba avtomobilske baterije pobirati „od končnega uporabnika ali od dostopnega kraja v njihovi bližini“. To je vključeno v členu 7(4) skupnega stališča.

Sprememba 112 pojasnjuje, da je izrecna navedba stroškov prepovedana pri prodaji novih proizvodov. Te spremembe je Komisija sprejela in so vključene v členu 13(3) skupnega stališča.

3.2.2. Parlamentarne spremembe, ki jih je Komisija v celoti, delno ali načelno sprejela ter niso vključene v skupno stališče

Spremembe 5, 22, 27, 29, 47, 48, 50, 58 in 103 je Komisija v celoti, delno ali načelno sprejela, vendar niso vključene v skupno stališče.

Spremembi 5 in 58 določata, da je treba končne uporabnike obvestiti o kapaciteti baterij in da je kapaciteto treba navesti na kompletu baterij. Komisija ju je v celoti sprejela. Svet teh sprememb ni vključil v svoje skupno stališče, ker je štel za neustrezno, da se kapaciteta navaja zaradi tehničnih razlogov.

V spremembi 22 v zvezi z opredelitvijo sistema „zaprtega kroga“ Komisija podpira jezikovno pojasnitev (tretja „stranka“ namesto „stranke“). Glede spremembe 27 je Komisija podprla prvi del, ki pojasnjuje, da bi morale države članice doseči sistem „zaprtega kroga“. Sklici na sistem „zaprtega kroga“ niso vključeni v skupno stališče, ker je Svet menil, da je sistem „zaprtega kroga“ teoretična zasnova, ki bi jo bilo v praksi težko uresničiti.

Komisija je načelno sprejela spremembo 29, ki končne uporabnike zavezuje, da dostavijo iztrošene baterije in akumulatorje na zbirališča. Podobno je Komisija sprejela spremembo 47, ki zavezuje države članice, da zagotovijo, da končni uporabniki vrnejo baterije na zbirališča baterij. Svet ni vključil teh sprememb, ker je menil, da bi bile za končnega uporabnika take obveznosti težko izvedljive.

Nadalje je Komisija sprejela dele spremembe 48, z vključitvijo novih določb, ki pojasnjujejo obseg proizvajalčevih odgovornosti in določajo, da bi moral biti obseg garancije odvisen od nevarnosti baterij. Da bi se izognili primanjkljaju v financiranju, je Svet odločil, da se načelo proizvajalčeve odgovornosti uporablja za proizvajalce posameznih baterij in naprav in tudi za proizvajalce avtomobilov, ki dajejo baterije na trg, ter se izognili dvojnemu zaračunavanju (glejte člene 3, (12) in 13 skupnega stališča).

Spremembi 50 in 103, prvi del, pojasnjujeta, da bi stroške upravljanja historičnih prenosnih baterij in akumulatorjev morali nositi proizvajalci teh baterij in akumulatorjev v skladu s tržnim deležem. Komisija je menila, da je to koristno pojasnilo uporabe načela proizvajalčeve odgovornosti in v skladu s členom 8(3) direktive o odpadni električni in elektronski opremi (OEEO). Svet je zato, da bi dovolili nekaj prožnosti nacionalnim sistemom, menil, da ni potrebno vključiti pravil o financiranju historičnih odpadkov.

3.2.3. Parlamentarne spremembe, ki sta jih zavrnila Komisija in Svet in ki niso bile vključene v skupno stališče

Spremembe 2, 6, 9, 18, 19, 25, 32, 39, 41, 45, 49, 54, 55, 63, 65, 67, 68, 77, 92 in 101 je Komisija zavrnila in niso bile vključene v skupno stališče Sveta.

3.2.4. Parlamentarne spremembe, ki jih je Komisija zavrnila, vendar so vključene v skupno stališče

Spremembe 1, 7, 8, 26, 30, 33, 34, 36, 37, 38, 66, 69, 71, 72, 73, 74, 75, 76, 82, 85, 95, 100, 108 in 120 je Komisija zavrnila, vendar so bile vključene v skupno stališče.

3.2.5. Dodatne spremembe Sveta k predlogu

Uvodne izjave

Spremembe, ki jih je Svet sprejel v uvodnih izjavah, imajo za cilj prilagoditev besedila, da bi odražalo različne spremembe v členih, zlasti:

- Uvodni izjavi 8 in 9 dajeta neizčrpen seznam primerov industrijskih in prenosnih baterij in brezžičnih električnih orodij, da bi pojasnili opredelitve v členu 3(3), (6) in (16).

- Uvodna izjava 11 vključuje zahteve iz členov 5 in 17(2) prvotnega predloga Komisije. Uvodna izjava 16 razlaga, kaj pomeni „najboljše razpoložljive tehnike“ v členu 10(1)(a) skupnega stališča.

- O finančni odgovornosti proizvajalca uvodna izjava 17 pojasnjuje, kaj pomeni „neto strošek“ iz člena 13.

Členi

Glavna sprememba, ki jo je Svet sprejel v členih, je uvedba omejene prepovedi na uporabo kadmija v prenosnih baterijah (glejte člen 4 skupnega stališča) namesto predlaganega 80-odstotnega cilja zbiranja za prenosne kadmijeve baterije, kar zahteva spremljanje toka odpadkov (glejte člen 13 prvotnega predloga Komisije). To bi moralo prispevati k dosežku sistema „zaprtega kroga“ (glejte člen 3(14) prvotnega predloga Komisije). Na podlagi novih podatkov o dostopnosti nadomestkov za kadmijeve baterije in stroškov spremljanja toka odpadkov je Svet menil, da bi bila omejena prepoved bolj trajnostna politična opcija kot je predlagani „sistem zaprtega kroga“ V skladu s temi spremembami je Svet izbrisal tudi člena 3(14) in 6 prvotnega predloga Komisije in uvedel novo formulacijo člena 8 prvotnega predloga Komisije (zdaj člen 6). Vključil je tudi zahtevo iz člena 25(2) začetnega predloga Komisije. Sklic na vpliv prometa na okolje nadomešča podobne zahteve v členu 9(2) in členu 15(1), drugi odstavek, prvotnega predloga Komisije.

Glede ciljev zbiranja je podobno kot Evropski parlament Svet raje izrazil cilje zbiranja v odstokih namesto v gramih na prebivalca, kakor je Komisija prvotno predlagala (glejte člen 13 prvotnega predloga Komisije). Svet je raje postavil cilja 25 % in 45 %, ki naj se dosežeta v 4 in 8 letih po datumu prenosa (glejte člen 9 skupnega stališča). Ker ti cilji niso povezani z nacionalno porabo, ni bilo več potrebno, da bi obdržali možnost odstopanja od ciljev zaradi posebno nizke porabe baterij (glejte člen 14(2) prvotnega predloga Komisije). Namesto tega je Svet predlagal, da zagotovi morebitno sprejetje prehodnega režima na podlagi postopka komitologije (glejte člen 9(4)(a) skupnega stališča).

Glede proizvajalčeve odgovornosti je Svet sprejel novo opredelitev za pojem „proizvajalec“, kar bi državam članicam omogočilo določiti proizvajalca na njihovem nacionalnem ozemlju za izvajanje finančne odgovornosti proizvajalca (glejte člen 3(12) skupnega stališča). Da bi se izognili primanjkljaju v financiranju ravnanja z odpadki glede baterij, ki so bile odstranjene iz naprav/avtomobilov, so v tej opredelitvi „proizvajalec“ v direktivi zajeti tudi proizvajalci naprav in avtomobilov, če naprava ali avtomobil vključuje baterijo v trenutku, ko je dana na trg. Člen 13 skupnega stališča zahteva, da se države članice izogibajo dvojnemu zaračunavanju in pojasnjuje, da morajo proizvajalci financirati neto stroške, povezane z ravnanjem z odpadki glede baterij. Člen 14 skupnega stališča (nadomešča člen 22 prvotnega predloga Komisije) od proizvajalcev nič več ne zahteva, da zagotovijo garancijo, ko baterije dajejo na trg. Člen 23 prvotnega predloga Komisije o vzpostavitvi pravil o financiranju historičnih odpakov se briše. Nadalje je Svet dodal možnost sprejetja de minimis pravil za financiranje in registriranje na podlagi postopka komitologije (glejte člen 15 skupnega stališča).

Priloge

Priloga I skupnega stališča vsebuje preglednico za spremljanje skladnosti s cilji zbiranja in odraža spremembe, narejene v členu 9 skupnega stališča. Predpisujoče zahteve o označevanju v Prilogi II so prestavljene v člen 18 skupnega stališča in zato Priloga II, kakor v spremembah Evropskega parlamenta ob prvi obravnavi, vsebuje samo simbol označevanja (prečrtan smetnjak na kolesih). Podrobne zahteve glede obdelave in recikliranja iz členov 15(2) in 19(1) iz prvotnega predloga Komisije so prestavljene v Prilogo III skupnega stališča.

4. SKLEP

Okoljski cilj predloga Komisije o baterijah ima namen preprečiti sežiganje in odlaganje vseh odpadnih baterij na odlagališču. Da bi ta okoljski cilj dosegli, je Komisija predlagala visoke cilje glede zbiranja in recikliranja vseh baterij, s posebno visokim ciljem za zbiranje prenosnih kadmijevih baterij, da bi dosegli tako imenovani sistem „zaprtega kroga“.

Svet je v svojem skupnem stališču raje izbral druge ukrepe za zagotovitev ciljev predloga Komisije. Ker je raven varstva okolja skupnega staliča vsaj enakovredna predlogu Komisije, lahko Komisija podpre celotni paket.

Izjava Komisije v zvezi s presojo vplivov Sveta:

Komisija poudarja pomembnost presoje vplivov, ki se izvaja v skladu z dogovorjenimi medinstitucionalnimi cilji boljše pravne ureditve v prihodnosti. Ta vprašanja je treba nadalje raziskati med tremi inštitucijami pri tekočem delu v skladu z medinstitucionalnim sporazumom, da bi dosegli sporazum o metodologiji za tako presojo vplivov.